
VENDIM
Nr. 451, datë 3.7.2019

PËR RREGULLAT UNIFORME TË INFRASTRUKTURËS SË INFORMACIONIT GJEOHAPËSINOR

Në mbështetje të nenit 100 të Kushtetutës dhe pikave 1 e 4, të nenit 16, të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, me propozimin e Zëvendëskryeministrit, Këshilli i Ministrave

VENDOSI:

I. IDENTIFIKIMI I AUTORITETEVE PËRGJEGJËSE PËR GJEOINFORMACIONIN
1. ASIG-u me vendim, bazuar në nenin 12, të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, përcakton autoritetin/et publik/e përgjegjës/e për secilën temë që mbulon veprimtaria e tij. 
2. Për marrjen e vendimit, ASIG-u bazohet në:
a) kuadrin ligjor, që rregullon fushën (temën përkatëse);
b) historikun e të dhënave gjeohapësinore për temën përkatëse; 
c) konsultimet me autoritetet publike, që kanë ose administrojnë të dhëna gjeohapësinore për temën përkatëse. 
3. Vendimi i ASIG-ut për autoritetin përgjegjës përmban: 
a) autoritetin/tet publik/e përgjegjës/e; 
b) afatin e dorëzimit/ndërlidhjes së të dhënave/sistemeve dhe metadatave përkatëse; 
c) formën e komunikimit me Gjeoportalin Kombëtar dhe mënyrën e përditësimit të të dhënave e shërbimeve.
II. NISMAT E AUTORITETEVE PUBLIKE NË FUSHËN E GJEOINFORMACIONIT 
1. Nismat e autoriteteve publike në fushën e informacionit gjeohapësinor duhet të përmbajnë:
a) dokumentacionin që argumenton nevojën e nismës dhe përfitimet nga produkti; 
b) projektin e plotë, me specifikimet teknike;
c) koston financiare të projektit (preventivin). 
2. ASIG-u shqyrton nismën e paraqitur nga autoriteti përgjegjës dhe vlerëson përputhshmërinë e saj me standardet shtetërore, sipas temave të të dhënave gjeohapësinore të parashikuara në nenin 11, të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, të miratuara me vendim të Këshillit të Ministrave. 
3. ASIG-u përgatit një raport vlerësues për nismën, të cilin ia paraqet Bordit për Informacionin Gjeohapësinor (BIG) për miratim.
4. Raporti i ASIG-ut duhet të përmbajë: 
a) vlerësimin e nevojës për marrjen e nismës dhe efektshmërinë e investimit;
b) mendimin për procedurën e ndjekur në hartimin dhe paraqitjen e nismës;
c) sugjerime teknike për realizimin e nismës, në përputhje me standardet shtetërore, sipas temave të të dhënave gjeohapësinore, të miratuara me vendim të Këshillit të Ministrave;
ç) autoritete të tjera publike, me të cilat duhet të bashkëpunohet për realizimin e nismës (në rastet kur për të njëjtën temë ka më shumë se një autoritet përgjegjës);
d) informacion për projekte të tjera në fushën e gjeoinformacionit, që janë në proces zbatimi ose janë përfunduar e dorëzuar nga autoritete të tjera publike, me qëllim identifikimin e të dhënave dhe shërbimeve gjeohapësinore që mund të merren me ndërveprim. 
III. PRANIMI/REFUZIMI I PËRFSHIRJES SË TË DHËNAVE NË GIS-in KOMBËTAR
1. Të  dhënat gjeohapësinore të mbledhura, të përpunuara e të përditësuara nga autoriteti publik përgjegjës përfshihen në GIS-in kombëtar vetëm nëse janë krijuar më përputhje me standardet e miratuara për këtë qëllim. 
2. Vendimi i ASIG-ut për miratimin e të dhënave gjeohapësinore dhe përfshirjen e tyre në GIS-in kombëtar publikohet në Gjeoportalin Kombëtar si dhe i komunikohet me shkrim autoritetit publik përgjegjës, brenda afateve të përcaktuara në ligj. 
3. Vendimi i ASIG-ut për refuzimin e përfshirjes së të dhënave gjeohapësinore në GIS-in kombëtar shoqërohet me arsyetimin përkatës dhe i përcillet, me shkrim, autoritetit publik përgjegjës, duke përcaktuar edhe afatin, brenda të cilit duhet të paraqiten kontestimet.
IV. SISTEMET E INFORMACIONIT GJEOGRAFIK DHE PËRFSHIRJA E TYRE NË GIS-in KOMBËTAR 
1. Autoritetet publike, të identifikuara me vendim të ASIG-ut, sipas nenit 12, të ligjit nr.72/2012, janë përgjegjëse për ngritjen e sistemeve të informacionit gjeografik (GIS) në përputhje me standardet e gjeoinformacionit, sipas temave të të dhënave gjeohapësinore, të miratuara me vendim të Këshillit të Ministrave. 
2. Autoritetet publike, që administrojnë baza të dhënash shtetërore e sisteme të informacionit gjeografik (GIS), bashkëpunojnë ndërmjet tyre dhe me ASIG-un për shkëmbimin e të dhënave dhe shërbimeve gjeohapësinore me Gjeoportalin Kombëtar, nëpërmjet platformës qeveritare të ndërveprimit. 
3. ASIG-u shqyrton përputhshmërinë e sistemit të informacionit gjeografik me standardet e gjeoinformacionit, bazuar në kuadrin ligjor dhe nënligjor të miratuar. 
4. ASIG-u i paraqet BIG-ut mendimin e tij për përputhshmërinë ose jo të sistemit të informacionit gjeografik me kërkesat/kushtet e përcaktuara në standardet shtetërore, sipas temave të të dhënave gjeohapësinore, të miratuara me vendim të Këshillit të Ministrave. BIG-u miraton ose jo sistemin e informacionit gjeografik dhe përfshirjen e tij në GIS-in kombëtar dhe autorizon ASIG-un për nxjerrjen e vendimit përkatës. 
5. ASIG-u publikon në Gjeoportalin Kombëtar vendimin për miratimin e sistemit të informacionit gjeografik, përfshirjen e tij në GIS-in kombëtar dhe i komunikon me shkrim autoritetit publik përgjegjës vendimin, brenda afateve të përcaktuara në ligj. 
6. Fondet e destinuara nga buxheti i shtetit apo donatorët për nismat e autoriteteve publike përgjegjëse për ndërtimin e sistemeve të informacionit gjeografik (GIS) bëhen efektive pasi të jetë marrë edhe aprovimi i ASIG-ut për përputhshmërinë e tyre me rregullat dhe standardet shtetërore, sipas temave të të dhënave gjeohapësinore, të miratuara me vendim të Këshillit të Ministrave. 
7. ASIG-u harton dhe publikon një udhëzues teknik të detajuar për kushtet teknike që duhet të përmbushin sistemet e informacionit gjeografik (GIS) për t’u bërë pjesë e GIS-it kombëtar.
V. ADMINISTRIMI I INFORMACIONIT GJEOHAPËSINOR
1. ASIG-u është përgjegjës për administrimin e informacionit gjeohapësinor që përfshihet në GIS-in kombëtar dhe që publikohet ose jo në Gjeoportalin Kombëtar. 
2. Autoritetet publike përgjegjëse për secilën temë të ligjit nr. 72/2012, administrojnë dhe përditësojnë informacionin gjeohapësinor të krijuar nga ana e tyre. 
3. ASIG-u dhe autoritetet përgjegjëse administrojnë informacionin gjeohapësinor bazuar në ligjin nr. 10325, datë 23.9.2010, “Për bazat e të dhënave shtetërore”, dhe aktet nënligjore në zbatim të tij. 
4. ASIG-u harton dhe publikon një udhëzues teknik të detajuar për ruajtjen dhe administrimin e informacionit gjeohapësinor të marrë nga autoritetet përgjegjëse, të përfshirë në GIS-in kombëtar dhe të publikuar ose jo në Gjeoportalin Kombëtar, brenda tre muajve nga hyrja në fuqi e këtij vendimi. 
5. Ngarkohen Autoriteti Shtetëror për Informacionin Gjeohapësinor (ASIG) dhe autoritetet publike përgjegjëse për krijimin, ruajtjen dhe përditësimin e informacionit gjeohapësinor për ndjekjen dhe zbatimin e këtij vendimi.

